b'\n_START_ARTICLE_\nNiels Ebbesens Gade (Aalborg)\n_START_PARAGRAPH_\nNiels Ebbesens Gade er opkaldt efter den danske nationalhelt Niels Ebbesen, d. 1340. Han blev nationalhelt, da han den 1. april 1340 dr\xc3\xa6bte den holstenske greve Gerhard 3. af Holsten, ogs\xc3\xa5 kaldet "den kullede greve". Drabet indledte kampen mod de holstenske panthavere i Jylland .\n_START_SECTION_\nGadens historie\n_START_PARAGRAPH_\nDen 30. april 1877 blev Niels Ebbesens Gade navngivet som en selvst\xc3\xa6ndig gade p\xc3\xa5 stykket fra Danmarksgade over Vor Frue Plads til Bredegade . _NEWLINE_Gaden skulle oprindelig have v\xc3\xa6ret en del af Danmarksgade, der var planlagt som en vinkelgade. _NEWLINE_I dag g\xc3\xa5r Niels Ebbesens Gade fra Bredegade over Frederikstorv til Jyllandsgade.\n_START_SECTION_\nHuse i gaden\n_START_PARAGRAPH_\nDet gamle posthus_NEWLINE_Ud mod Niels Ebbesens Gade ligger der, lige syd for Vor Frue Kirke, et bindingsv\xc3\xa6rk. Dette hus blev opf\xc3\xb8rt mellem 1625 og 1650, og l\xc3\xa5 oprindeligt p\xc3\xa5 hj\xc3\xb8rnet af Adelgade og Algade 42._NEWLINE_Der har boet flere markante borgere i huset indtil 1847, hvor bygningen blev overtaget af staten og omdannet til et posthus. _NEWLINE_Huset blev taget ned i 1908-1909 og genopf\xc3\xb8rt p\xc3\xa5 Niels Ebbesens Gade n\xc3\xa6r Vor Frue Kirke, hvor det stadig st\xc3\xa5r. Der var dog dem, som mente, at huset blev restaureret s\xc3\xa5 meget, at det ikke l\xc3\xa6ngere lignede det, der tidligere l\xc3\xa5 ved Algade. Efter opf\xc3\xb8relsen p\xc3\xa5 Niels Ebbesens Gade blev huset taget i brug som Aalborgs f\xc3\xb8rste folkebibliotek. Det blev dog for lille, s\xc3\xa5 i \xc3\xa5rene 1929-1930 blev bindingsv\xc3\xa6rket udvidet med et par nye fl\xc3\xb8je, hvor biblioteket flyttede ind. Selve bindingsv\xc3\xa6rket blev herefter taget i brug som b\xc3\xb8rnebibliotek, hvilket det fortsatte med at v\xc3\xa6re frem til 1980, hvor Hovedbiblioteket i Aalborg blev opf\xc3\xb8rt i Rendsburggade 2. Vor Frue Sogn overtog r\xc3\xa5deretten over bindingsv\xc3\xa6rket, som kom til at fungere som bolig for sognepr\xc3\xa6sten og efterf\xc3\xb8lgende som menighedshus og kirkekontor for sognet. Det fungerer stadig som kirkekontor for sognet._NEWLINE_De fl\xc3\xb8je, hvor biblioteket var frem til 1980, huser i dag Det danske Udvandrerarkiv og Aalborg Stadsarkiv. _NEWLINE_Fra hotel til v\xc3\xa6rtshus_NEWLINE_I dag ligger der p\xc3\xa5 Niels Ebbesens Gade nr. 19 et v\xc3\xa6rtshus ved navn Smedekroen. V\xc3\xa6rtshuset \xc3\xa5bnede i 1946, og er et af Aalborgs \xc3\xa6ldste etablissementer af den art. F\xc3\xb8r Smedekroen \xc3\xa5bnede, l\xc3\xa5 der en restaurant, som fungerede fra 1935 til 1945, og f\xc3\xb8r restauranten \xc3\xa5bnede i 1935, l\xc3\xa5 der et luksushotel, som hed Hotel Kronprinsen, i bygningen.'